Til adressaterne på medsendte høringsliste

# Høring over forslag til lov om ændring af aktieavancebeskatningsloven, ligningsloven og selskabsskatteloven.

Hermed fremsendes udkast til forslag til lov om ændring af aktieavancebeskatningsloven, ligningsloven og selskabsskatteloven. (Skattefritagelse af iværksætteraktier)

Lovforslaget er led i aftalen af 8. november 2010 mellem regeringen (Venstre og Det Konservative Folkeparti), Dansk Folkeparti og Kristendemokraterne om finansloven 2011.

Med lovforslaget foreslås det, at der indføres en iværksætteraktieordning, hvor afkastet (avancer og udbytter) af selskabers unoterede iværksætteraktier under visse omstændigheder er skattefrit. Investorerne kan derfor, hvis betingelserne herfor er opfyldt, opnå skattefritagelse af afkastet (avancer og udbytter) af unoterede iværksætteraktier i små og mellemstore virksomheder, der har været ejet i 3 år eller mere.

Formålet med lovforslaget er at lette tilvejebringelsen af risikovillig kapital til små og mellemstore iværksættervirksomheder i Danmark. Det foreslås, at dette sker ved at give skattefordele til investorerne.

Ordningen indeholder statsstøtte til små og mellemstore virksomheder og skal derfor inden ikrafttræden notificeres og godkendes af EU-kommissionen efter EF-retningslinjerne for statsstøtte til fremme af risikokapitalinvesteringer i små og mellemstore virksomheder (2006/C 194/02).

Det er hensigten, at ordningen skal have virkning for investeringer foretaget fra og med den 1. januar 2011, såfremt EU-kommissionens godkendelse heraf kan opnås.

Liste over høringsparterne vedlægges.

Skatteministeriet skal venligst bede om eventuelle bemærkninger senest onsdag den 30. marts 2011. Høringssvar bedes sendt til selskabogaktionaerer@skat.dk.

Eventuelle spørgsmål kan rettes til undertegnede på telefon 72 37 34 68 eller via e-mail stine.hansen@skat.dk.

Med venlig hilsen

Stine Hindsgaul Hansen